**E.S.KANOMBE/ EFOTEC**

**ISOMO: IKINYARWANDA**

**ISHURI: UMWAKA WA MBERE**

**UMUKORO WO MU KIRUHUKO**

**UMWANDIKO : INSHINGANO Z’ABAGIZE UMURYANGO**

Kuva kera umuryango wari ugizwe n’umugabo, umugore we n’abana babyaranye, iyo babashije kubagira. Ijambo inshingano ryo rivuga imirimo umuntu agomba gukora. Tugiye kurebera hamwe uko umuco w’Abanyarwanda wateganyaga inshingano z’umugabo, iz’umugoren’iz’abana.

Mu muco nyarwanda, umugabo yari nyiri urugo. Yafatwaga nk'umuyobozi w’umuryango akawuhagararira, akawuhahira, akawitangira muri byose. Ni we wari ushinzwe ibyo kubaka, iby’ubuhinzi, iby’amatungo. Iyo umuryango wabaga ukize, byaramwitirirwaga. Iyo wibasirwaga n’ubukene, na bwo ni we wasabwaga kugira icyo akora kugira ngo umuryango ubusohokemo. Umugabo yagombaga gukora ku buryo abana n’umugore baticwa n’inzara, batambara ubusa. Iyo umugore yambaraga nabi, hagawaga umugabo kuko bavugaga ko atita ku mugore we. N’abana ni uko. Icyo ni cyo cyatumaga umugabo abona umuryango we wugarijwe n’ubukene, agafata ikemezo cyo guhaguruka akajya kuwuhahira, akazagaruka azanye ihaho.

Uburinganire n’ubwuzuzanye mu muryango.Umugore na we yari afite inshingano yagenerwaga n’umuco. Icya mbere umugore yashingwaga n’umuco ni ukurera abana. Nyuma yo kubyara umugore yitaga ku mwana, akamwonsa, akamuheka, akamenya isuku ye. Ni we wamenyaga ko umwana ashonje, akamugaburira. Ni we wamenyaga imyitwarire y’umwana mu mikurire ye, akagenda amutoza imico myiza kugira ngo azavemo umugabo cyangwa umugore ushimwa n’abantu. Usibye kurera abana, umugore yari afite inshingano yo gutegura amafunguro. Umugore rero yaratekaga akagaburira umugabo n’abana. Ikindi umugore yari ashinzwe ni isuku mu rugo. Umugore ni we wakuburaga, ni we wamesaga imyenda y’umugabo n’iy’abana, ni we wabasasiraga.

Abana na bo bari bafite inshingano zo kumvira ababyeyi mu byo babatoza. Umwana w’umuhungu yakuraga atozwa imirimo ya kigabo, uw’umukobwa na we agatozwa iya kigore.Umuhungu yaragiraga inka, akazikama, agafasha se mu by’ubwubatsi n’iby’ubuhinzi. Umukobwa yafashaga nyina kurera abana bato kuri we, akamufasha kubuganiza no gucunda amata no gusobanura amavuta, akamufasha guteka ndetse no gusukura urugo.Muri iki gihe Abanyarwanda bagenda batera intambwe yo gusohoka muri iyo mitekerereze ari na ko bimakaza imyumvire mishya igenda ikosora ibitari binoze mu muco wa kera. Ikerekezo k’iterambere kirasaba umugabo n’umugore kuba ari bo bigabanira imirimo bitewe n’ubushobozi n’umwanya buri wese afite.

Niba umugore azinduka ajya ku murimo wa kure, haba mu biro cyangwa ajya gushakisha ibicuruzwa, ubwo umugabo azasigara mu rugo, yite ku bana, yite ku isuku y’urugo, amenye amatungo yose, amagufi n’amaremare. Niba umugabo ari we ukora akazi ka kure, umugore ni we uzasigara mu rugo yita ku mirimo yose. Umugore aramutse ari we winjiza amafaranga menshi kurusha umugabo, ni we wakwita ku by’ubuhinzi n’ubwubatsi, kuko ari we waba afite icyo ashoramo. Igihe bombi bafite icyo binjiza, bazicara hasi bavugane imikoreshereze y’umutungo wabo, buri wese agaragaze uruhare rwe mu bikorwa by’iterambere ry’umuryango.

Ku byerekeranye n’uburere bw’abana, ivangura ry’ibitsina mu gutozwa imirimo ntirigifite agaciro. Ababyeyi bagomba gutoza abana imirimo yose. Umuhungu azigana n’umukobwa gusukura urugo, gufuma, kubuganiza amata mu cyansi no kuyatereka ku ruhimbi; umukobwa na we yigane na musaza we kubaza, gucura, kubaka ndetse no gutwara ibinyabiziga. Ibyo byose ariko bagomba kubikora ari na ko bigishwa ibijyanye n’ubuzima bw’imyororokere bakiri bato, bakamenya imihindagurikire y’imibiri yabo uko bagenda bakura n’uko bagomba kubyitwaramo. Bazahurira mu mashuri y’ubumenyi n’ay’ikoranabuhanga, bahurire mu mashuri y’imyuga n’ay’ubukorikori.

Muri aya mashuri yose kandi ihame ry’uburezi budaheza rigomba kubahirizwa, buri munyeshuri agahabwa amahirwe yo kwiga hitabwa ku bibazo by’umwihariko uwo ari we wese yaba afite. Kandi ayo mashuri nibayarangiza, bazahurira ku isoko ry’umurimo bapiganwe, urushije undi amanota abe ari we wegukana akazi,yaba umukobwa cyangwa umuhungu.Nk’uko tumaze kubibona umuco wa kera waranzwe no kugaragaza ko hari ibyo umugabo yari ashinzwe umugore atakwigerereza, n’umugore akagira ibyo yabazwaga bitari mu nshingano z’umugabo. Uyu munsi, Abanyarwanda baratozwa kuzuzanya, kunganirana. Nta mirimo igenewe umugabo, nta n’igenewe umugore.

Bitewe n’uko byumvikanyweho mu rugo hashingiwe ku bushobozi buri wese afite, umugabo yiyemeza gukora ibi, umugore na we akiyemeza gukora biriya, umusaruro ukaba uw’urugo rwose. Ntabwo urugo rukiri urw’umugabo; ni urwa bombi. Bagomba bombi guharanira iterambere ry’umuryango ntawusiganya undi. Bafatanya bose, haba mu gushakisha ibibatunga, haba no mu guha uburere bwiza abo bibarutse nta vangura rishingiye ku gitsina.

1. **IBIBAZO BYO KUMVA UMWANDIKO**
2. Vuga inshingano eshanu umugabo yahabwaga n’umuco wa kera.
3. Vuga inshingano eshanu umugore yagenerwaga n’umuco wa kera.
4. Imirimo yari igenewe abana yo yari iyihe?
5. Wagereranya ute inshingano umuco wa kera wageneraga abagize umuryango n’uko bimeze muri iki gihe?
6. Ku bwawe wumva ute ihame ry’uburinganire n’ubwuzuzanye hagati y’ibitsina byombi?
7. **INYUNGURAMAGAMBO**
8. **Shaka ibisobanuro by’amagambo akurikira ukurikije uko yakoreshejwe mu mwandiko**
9. Kwibasira
10. Kugariza
11. Ku ruhimbi
12. Ihaho
13. Kwibaruka
14. **Shaka imbusane z'amagambo akurikira**
15. Abanyarwanda
16. Kure
17. Kera
18. Isuku
19. **Garagaza impuzanyito z'amagambo akurikira:**
20. Ibiribwa n’ibinyobwa
21. Ik’ibanze
22. Bitunganye
23. Barushanwe
24. **Uzuza interuro zikurikira ukoresheje rimwe muri aya magambo cyangwa amatsinda y’amagambo yatanzwe: gushoramo, gusigana, ku isoko ry’umurimo, bibarutse**
25. Umuntu ugiye gutangira umushinga w’ubucuruzi agomba kureba niba afite amafaranga ahagije yo …………………………
26. Umukobwa n’umuhungu bakuze bahabwa uburenganzira bumwe bakagira n’amahirwe angana …………………………..
27. Umuntu wese akwiriye kurangiza inshingano ze akareka ………………………
28. Ni byiza ko abantu bose bagerageza kwita ku bo ……….. babateganyiriza ibizabatunga.

.

1. **IKIBONEZAMVUGO**
2. **Vuga ubwoko bw’amagambo**
3. Umunyeshuri
4. Ukwiga
5. Abakuru
6. Umunani
7. Rwanda
8. Gukora
9. **Tanga intego n’amategeko**
10. Umwami
11. Uduseke
12. Abana
13. Imyenda
14. Amenyo
15. Amatora
16. Umukozi
17. Imboni
18. Abanywi
19. Inyungu
20. Igihombo
21. Imvune

IV. **IMYANDIKIRE**

a. Vuga ahantu icumi dukoresha inyuguti nkuru mu myandikire yemewe y’Ikinyarwanda utange n’urugero buri hantu.

b. 1. Utu twatuzo twitwa ngo iki ?

2. Dukoreshwa ryari?

3. Tanga urugero rw’interuro iboneye wakoreshejemo buri katuzo.

a. ,

b. ?

c. .

d. !

1. **UBUZIMA**

Vuga ibintu bitanu byagushimishije na bitanu byagutangaje kuva aho ugereye mu mashuri yisumbuye.

IHEREZO